Document ID: 32014R0202

Title and Content:
ΚΑΝΟΝΙΣΜΌΣ (ΕΕ) αριθ. 202/2014 ΤΗΣ ΕΠΙΤΡΟΠΉΣ της 3ης Μαρτίου 2014 για την τροποποίηση του κανονισμού (ΕΕ) αριθ. 10/2011 για τα πλαστικά υλικά και αντικείμενα που προορίζονται να έρθουν σε επαφή με τρόφιμα (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1935/2004 του Ευρωπαϊκού Κοινοβουλίου και του Συμβουλίου, της 27ης Οκτωβρίου 2004, σχετικά με τα υλικά και αντικείμενα που προορίζονται να έρθουν σε επαφή με τρόφιμα και με την κατάργηση των οδηγιών 80/590/ΕΟΚ και 89/109/ΕΟΚ (1), και ιδίως το άρθρο 5 παράγραφος 1, το άρθρο 11 παράγραφος 3 και το άρθρο 12 παράγραφος 6, Εκτιμώντας τα ακόλουθα: (1) Στο παράρτημα I του κανονισμού (ΕΕ) αριθ. 10/2011 της Επιτροπής (2) θεσπίζεται ενωσιακός κατάλογος ουσιών που μπορούν να χρησιμοποιηθούν στην κατασκευή πλαστικών υλικών και αντικειμένων («ενωσιακός κατάλογος εγκεκριμένων ουσιών»). (2) Στις 24 Ιουλίου 2012 η Ευρωπαϊκή Αρχή για την Ασφάλεια Τροφίμων εξέδωσε θετικές επιστημονικές αξιολογήσεις για δύο επιπλέον ουσίες, την 2-φαινυλο-3,3-δις(4-υδροξυφαινυλο)φθαλιμιδίνη (3) και την 1,3-δις(ισοκυανικομεθυλο)βενζόλιο (4). Οι ουσίες αυτές θα πρέπει σήμερα να προστεθούν στον ενωσιακό κατάλογο εγκεκριμένων ουσιών ως ουσίες υλικού που έρχεται σε επαφή με τρόφιμα (FCM) αριθ. 872 και 988. (3) Από την επιστημονική αξιολόγηση της ουσίας FCM αριθ. 988 προκύπτει ότι θα πρέπει να ελέγχεται η μετανάστευση του προϊόντος υδρόλυσης, 1,3-βενζολοδιμεθαναμίνη. Η 1,3-βενζολοδιμεθαναμίνη έχει ήδη εγκριθεί ως ουσία FCM αριθ. 421. Καθώς η μετανάστευση των ουσιών FCM αριθ. 421 και 988 ελέγχεται με βάση τη μετανάστευση της ουσίας FCM αριθ. 421, θα πρέπει να εισαχθεί ένας ομαδικός περιορισμός και για τις δύο ουσίες. Επομένως, η έγκριση της ουσίας FCM αριθ. 421 θα πρέπει να τροποποιηθεί και να εισαχθεί ομαδικός περιορισμός στον πίνακα 2 του παραρτήματος I του κανονισμού (ΕΕ) αριθ. 10/2011. (4) Η ουσία FCM αριθ. 340 (δικυανοδιαμίδιο) έχει εγκριθεί ως πρόσθετο στα πλαστικά στον πίνακα 1 του παραρτήματος I του κανονισμού (ΕΕ) αριθ. 10/2011 χωρίς όριο ειδικής μετανάστευσης. Η γνώμη της επιστημονικής επιτροπής τροφίμων (5) που αναφέρθηκε στην 33η σειρά θέσπισε ανεκτή ημερήσια πρόσληψη (ΑΗΠ) 1 mg/kg σωματικού βάρους με αποτέλεσμα ένα όριο ειδικής μετανάστευσης (SML) 60 mg/kg τροφίμου. Το όριο αυτό συμπίπτει με το γενικό όριο ειδικής μετανάστευσης που ορίζεται στο άρθρο 11 παράγραφος 2 του κανονισμού (ΕΕ) αριθ. 10/2011. Ωστόσο εφόσον το SML 60 mg/kg προκύπτει από ένα τοξικολογικό κατώτατο όριο όπως η ΑΗΠ, το SML θα πρέπει να αναφερθεί ειδικά στο παράρτημα I του κανονισμού (ΕΕ) αριθ. 10/2011. (5) Για να μειωθεί η διοικητική επιβάρυνση για τους υπευθύνους των επιχειρήσεων, θα πρέπει να επιτρέπεται, έως τις 24 Μαρτίου 2015, η διάθεση στην αγορά των πλαστικών υλικών και αντικειμένων που έχουν διατεθεί νόμιμα στην αγορά βάσει των απαιτήσεων του κανονισμού (ΕΕ) αριθ. 10/2011 και τα οποία δεν συμμορφώνονται με τον παρόντα κανονισμό. Τα εν λόγω πλαστικά υλικά και αντικείμενα θα πρέπει να μπορούν να παραμείνουν στην αγορά έως ότου εξαντληθούν τα αποθέματα. (6) Ο κανονισμός (ΕΕ) αριθ. 10/2011 θα πρέπει επομένως να τροποποιηθεί αναλόγως. (7) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα I του κανονισμού (ΕΕ) αριθ. 10/2011 τροποποιείται σύμφωνα με το παράρτημα του παρόντος κανονισμού. Άρθρο 2 Πλαστικά υλικά και αντικείμενα που έχουν διατεθεί νόμιμα στην αγορά πριν από τις 24 Μαρτίου 2014 και τα οποία δεν συμμορφώνονται με τον παρόντα κανονισμό επιτρέπεται να διατίθενται στην αγορά έως τις 24 Μαρτίου 2015. Τα εν λόγω πλαστικά υλικά και αντικείμενα μπορούν να παραμείνουν στην αγορά μετά την πάροδο της ημερομηνίας αυτής έως ότου εξαντληθούν τα αποθέματα. Άρθρο 3 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 3 Μαρτίου 2014.

Classification Labels:
1934
311
1164
249
710
668

Label Descriptions:
{"1934": "Πολιτική για την υγεία", "311": "ΥΓΕΙΑ", "1164": "Χημική βιομηχανία", "249": "ΒΙΟΜΗΧΑΝΙΑ", "710": "Τρόφιμα", "668": "ΑΓΟΡΑΝΟΜΙΚΗ ΝΟΜΟΘΕΣΙΑ"}

EuroVoc IDs (Original): 13
2479
1362
2735
1268

EuroVoc IDs (Expanded): 13
2479
1362
2735
1268

Dataset Source: meu

Split: test